นักลงทุนเทขายทองหลังข้อมูลแรงงานสหรัฐยังแข็งแกร่ง
สัญญาทองคำตลาดนิวยอร์กปิดลบเมื่อคืนนี้ (21 พ.ค.) เนื่องจากข้อมูลแรงงานสหรัฐที่ยังคงอยู่ในระดับที่แข็งแกร่งได้กดดันให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย 
22 พ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนมิ.ย.ลดลง 4.6 ดอลลาร์ หรือ 0.38% ปิดวานนี้ (21 พ.ค.) ที่ระดับ 1,204.10 ดอลลาร์/ออนซ์, สัญญาโลหะเงินส่งมอบเดือนก.ค.เพิ่มขึ้น 1.9 เซนต์ ปิดที่ 17.132 ดอลลาร์/ออนซ์, สัญญาพลาตินัมส่งมอบเดือนก.ค.ร่วงลง 4.6 ดอลลาร์ ปิดที่ 1,152.30 ดอลลาร์/ออนซ์ และสัญญาพัลลาเดียมส่งมอบเดือนมิ.ย.ลดลง 75 เซนต์ ปิดที่ 776.10 ดอลลาร์/ออนซ์
นักลงทุนมองว่าข้อมูลแรงงานล่าสุดของสหรัฐยังคงอยู่ในระดับที่แข็งแกร่ง จึงได้ลดการถือครองทองคำซึ่งเป็นสินทรัพย์ที่ปลอดภัย โดยเมื่อช่วงค่ำวานนี้ตามเวลาไทย กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 16 พ.ค. เพิ่มขึ้น 10,000 ราย แตะ 274,000 ราย แต่ตัวเลขดังกล่าวยังคงต่ำกว่าระดับ 300,000 รายเป็นสัปดาห์ที่ 11 ติดต่อกัน ซึ่งเป็นสัญญาณบ่งชี้ว่าตลาดแรงงานยังคงมีความแข็งแกร่ง
ส่วนจำนวนผู้ขอรับสวัสดิการว่างงานครั้งแรกโดยเฉลี่ย 4 สัปดาห์ ซึ่งสามารถวัดแนวโน้มตลาดแรงงานได้ดีกว่าเพราะมีความผันผวนน้อยกว่าตัวเลขรายสัปดาห์นั้น ลดลง 5,500 ราย ที่ระดับ 266,250 ราย ซึ่งเป็นระดับต่ำสุดนับตั้งแต่เดือนเม.ย.2000